'It-trabi kollha sbieħ,' tennietli ommi, u jien erġajt sħaqt, 'Le ta, dik it-tarbija kerha!' filwaqt li rmejt dak ir-ritratt minn idi. Dakinhar ommi tfanstet sew. Iżda ommi hi appuntu hekk: Omm, u kull omm tara lit-trabi sbieħ. Iżda jien tfal m'għandix, u għalija dik it-tarbija kienet kerha. Mhux għax nemmen li t-trabi koroh, iżda dik tar-ritratt ma ġibditni xejn. U għaddew ħames snin, u dik it-tarbija llum saret tifla...tifla bjonda ma tpinġihiex, isbaħ mill-kerubini Venezjani jittajru mal-ħitan irħamati tal-knejjes fuq il-laguna. Dik it-tifla, li kont irmejt ir-ritratt tagħha b'daqshekk saħħa u diżgust, issa saret sabiħa. 'stalla opressiva b'wisq dekorazzjoni u bla gosti (l-eċċess ta' deheb jqabbdek uġiegħ ta' ras), iżda impressjonanti u għandha mhux inqas minn żewġ pitturi ta' Caravaggio' Hekk qal Michael White fuq il-Ko-Katidral ta' San Ġwann fil-Belt (aqra iktar ). 'Bis-serjeta?' għedt lili nnifsi jien u naqra l-artiklu. Tgħid vera jaħseb hekk jew għax kellu xi aġenda personali? Kif tista' ssejjaħ lil San Ġwann 'bla gosti'? Forsi qed inkun patrijottiku żżejjed, iżda f'moħħi bdew għaddejjin ħafna tweġibiet (ftit sbieħ, oħrajn bil-wisq inqas). Iżda kif jgħid 'de gustibus non disputandibus est' (fuq il-gosti ma titħadditx, jew aħjar kulħadd gostih) 'Ummi ma xi kruha...li kien għalija naħarquh,' qaltli Maria* dwar il-proġett ta' Renzo Piano. Maria għanda biss 23 sena...u dak il-'Moderniżmu' idejjaqha...ikrah...jaqq...bla sens... Imbagħad tkellimt ma' nies ta' 50 sena li għoġobhom...'meravilja'...'ġmiel'...'bellezza'.... Iżda kważi kulħadd qabel...Pjazza Teatru Rjal hi biss daħqa fil-wiċċ...bla użu...ma jdejjaqx l-għajn...forsi sabiħ...iżda ħadd ma jridu. Ħadd ma jħobbu, mhux billi sabiħ. *mhux isimha veru
Sabiħ...